ועדת העבודה, הרווחה והבריאות, כנסת 18, פרוטוקול מספר 599, 2011-12-26 10:45

חיים כץ: בוקר טוב, יום שני, ל' בכסלו, ה-26 בדצמבר 2011 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק הביטוח הלאומי (תיקון – שירות מילואים בתקופת העבודה המועדפת), התשע"ב-2011, של חברי הכנסת אריה ביבי, מירי רגב, איתן כבל, מיכאל בן-ארי, רחל אדטו.

חיים כץ: הצעת החוק היא יפה.

חיים כץ: באמת יפה.

חיים כץ: אני אוהב אותה.

חיים כץ: חבר הכנסת אריה ביבי, בבקשה.

אריה ביבי: הצעת החוק מדברת על אנשים שמסיימים את הצבא, עובדים בעבודה מועדפת ואז במשך עבודתם הם יוצאים למילואים לתקופה של חודש-חודשיים כי הם צעירים ולאחר שנתיים אומרים להם שפסק הזמן הסתיים ולא מחשיבים להם את תקופת המילואים.

אריה ביבי: הצעת החוק באה לומר שאם הבן אדם משרת שנתיים ועוד חודש מילואים, יעשו לו שנתיים וחודש.

אריה ביבי: אם תרצה, אני אקריא לך את הצעת החוק במפורט.

חיים כץ: חברת הכנסת מירי רגב, יש לך מה להוסיף?

מירי רגב: לא.

מירי רגב: אני מודה לך על כך שאתה מקדם את הצעת החוק הזאת בצורה כזאת מהירה.

מירי רגב: אני חושבת שזאת הצעת חוק באמת באה לעשות צדק.

מירי רגב: יש כל כך הרבה נושאים שיושבים לפתחה של הוועדה הזאת ואני יודעת שהנושא של שירות המילואים הוא נושא שקרוב ללבך.

מירי רגב: לכן אני חושבת שזאת הצעת חוק נכונה, שנלך לקראת אותם חיילים שמשתחררים שיקבלו גם את היכולת שלהם לעבוד בעבודה מועדפת חצי שנה מתוך שנתיים וגם יוכלו ללכת לשירות מילואים בלי לפגוע בשירות המילואים.

מירי רגב: התיקון הזה שבעצם משלב גם בין העבודה המועדפת וגם בין היכולת שלהם לקיים שירות מילואים, עושה צדק עם המשרתים.

אריה ביבי: היה מקרה אמיתי.

אריה ביבי: אני לא הייתי מביא את הצעת החוק הזאת אם לא היה מקרה של חייל שכתב לי שהוא היה בשירות מילואים ואחרי שנתיים הפסיקו לו את העבודה המועדפת.

חיים כץ: רוב הצעות החוק באות מפניות ציבור.

חיים כץ: אלוהים נמצא בפרטים הקטנים ואנחנו צריכים לתקן אותם.

חיים כץ: אדוני, סגן אלוף חוסייסי.

חוסיין חוסייסי: אנחנו כמובן תומכים בהצעת החוק.

חוסיין חוסייסי: אנחנו גם תמכנו בגרסה הקודמת שלה שאמרה שיספרו את מניין ימי המילואים כחלק מהוותק בעבודה המועדפת.

חיים כץ: למה אתם לא הסכמתם?

מירי רגב: הייתה בעיה לא שלנו אלא אני מבינה של ביטוח לאומי מול הצבא.

מירי רגב: נדרשנו להגיע אתם להבנות.

מירי רגב: הבנתי שזה מה שמקובל על היועץ המשפטי שלך ואנחנו קיבלנו את זה.

חיים כץ: היועץ המשפטי שלי לא מחוקק.

חיים כץ: אצלנו בוועדה היועצים המשפטיים הם לא חברי כנסת אלא הם יועצים משפטיים.

חיים כץ: הם לא מחוקקים.

חיים כץ: מה האוצר אומר?

גיא הרמתי: האוצר לא מתנגד.

חיים כץ: זאת אומרת, הצעת החוק היא לא תקציבית.

גיא הרמתי: לא.

חיים כץ: יש כאן מישהו מהביטוח הלאומי שרוצה להגיד משהו?

שרה בכר: עורכת דין שרי בכר, המוסד לביטוח לאומי.

חיים כץ: את חייבת לומר כי אם לא, לא תקבלי משכורת

שרה בכר: לא, אני לא חייבת לומר אבל אני רוצה לומר שגם ביטוח לאומי תומך בהצעה הזאת.

חיים כץ: למה ביטוח לאומי לא רצה שהימים האלה לא ייספרו לצורך העניין?

חיים כץ: הוא לא רצה שימי המילואים ייספרו בתוך העבודה המועדפת?

שרה בכר: אדוני, התכלית של העבודה המועדפת והתכלית של המילואים לטובת המדינה שונים לחלוטין.

שרה בכר: כמובן שאין חולק על כך שמה שעושים המילואימניקים זאת עבודת קודש.

שרה בכר: מדובר בצורך של הגנה על המדינה.

שרה בכר: העבודה המועדפת, התכלית שלה היא בעצם לעודד עבודה במקומות עבודה שנדרשת להם הנחיצות במשק, שאין בהם ידיים עובדות, שלעתים יש בהם עובדים זרים ונדרשת שם העסקה ועידוד עבודה ישראלית יותר.

מירי רגב: אם כן, למה התנגדתם להצעת החוק שהבאתי והפלתם אותה בוועדת שרים לחקיקה, לעודד עבודה מועדפת?

חיים כץ: מירי, זה לא נושא הדיון.

חיים כץ: יש עוד מישהו שרוצה לומר כאן משהו?

חיים כץ: אין.

חיים כץ: מאחר שאף אחד לא רוצה לומר כלום, אנחנו נעבור להקראה.

שמרית שקד: אנחנו נקריא את הנוסח השני שהוא נוסח הפשרה.

שמרית שקד: התקופה בה אתה יכול לעבוד בעבודה מועדפת תוארך ככל שעשית שירות מילואים והיא תוארך בהתאם למשך תקופת שירות המילואים.

שמרית שקד: הצעת חוק הביטוח הלאומי (תיקון – שירות מילואים בתקופת העבודה המועדפת), התשע"ב-2012 1.

שמרית שקד: תיקון סעיף 174 בחוק הביטוח הלאומי (נוסח משולב), התשנ"ה-1995, בסעיף 174(ב)(2), בסופו יבוא: "במניין תקופת השנתיים האמורה, לא יימנו ימים בהם שירת בשירות מילואים כהגדרתו בחוק שירות המילואים, התשס"ח-2008".

חיים כץ: תודה.

חיים כץ: אנחנו מצביעים.

חיים כץ: בעד אישור הצעת החוק – פה אחד הצעת החוק אושרה תודה רבה.

חיים כץ: כל חברי הכנסת שנמצאים כאן אישרו את הצעת החוק.

חיים כץ: הוועדה מאשרת את הצעת החוק כהכנה לקריאה ראשונה.

חיים כץ: היא תעלה למליאה, תעבור קריאה ראשונה, תרד במהרה בימינו לוועדה ולפי רוח הדברים כאן היא גם תעבור בקריאה שנייה ושלישית.

חיים כץ: תודה רבה.

חיים כץ: הישיבה נעולה.